VEGA, MXD og Reeperbahn Festival præsenterer:

**Verden venter på disse 4 danske talenter***Den 25. januar kan du opleve fire danske artister, som repræsenterer nogle af de stærkeste navne fra det danske vækstlag.*

Tysklands vigtigste musikbranchefestival, Reeperbahn Festivalen, har til september fokus på Danmark og de danske musiktalenter. Derfor præsenterer VEGA den 25. januar i samarbejde med MXD - Music Export Denmark og Reeperbahn Festivalen fire danske artister, som er på vej til at skabe sig en karriere uden for de danske grænser, og som skal spille under Reeperbahn Festival 2020. De fire navne er Drew, Calby, Boundaries samt Molina.

**Drew**   
Drew udsendte i sidste måned sit anmelderroste debutalbum, *Brutal*. Det er et stærkt konceptalbum, der leger med filosofien om, at lykken findes i smerten og livets brutale sider. For Drew handler det om at ændre verden til det bedre med ord og forståelse uden fordømmelse. Om at redefinere og genføde sig selv med efterfølgende ændring i stemmens klang, der afspejler noget dybere i en sjæl med noget på hjertet.

**Calby**Mik Thybo har gennem de sidste 15 år produceret for andre og udgivet musik i eget navn. Det er dog først med Calby, at han føler, han har fundet sin egen lyd med et forfriskende greb om 60’ernes soulmusik. Musikken producerer han sammen med Magnus Larsson fra bandet, Lukas Graham. De optageralle sange på en analog 8-track-recorder fra 1971 – en metode som byder velkommen til de skønhedsfejl, der hører med i musikken og livet. Det er netop den befriende ærlighed musikken og tekstuniverset inviterer lytteren ind i.

**Boundaries**Fortvivlelse, harmonier og skærende guitarer. Boundaries udgav deres debutep i 2018, var en del af VEGAs Udvalgte 2018, og deres koncert på Roskilde Festival i sommers blev rost af Soundvenue med en femstjernet anbefaling: "Hele koncerten fremstod som en symfoni, hvor stigninger og fald var nøje tilrettelagt. Således byggedes der mod slutningen op til det store crescendo, hvor den hypnotisk ekspansive ‘Push’ særligt viste Boundaries som et frådende bæst med appetit på og åbenlyst talent til meget mere.” Boundaries er på vej til at udgive deres debutalbum. Deres nyeste 7” single ”Tusk/Forgiver” giver en forsmag på deres intentioner.  **Molina**

Sangerinden og produceren, Molina, har med sin elastiske og artikulerede alternativ pop etableret sig som en original stemme i poplandskabet. Hun har fået roser fra anerkendte musikblogs som Gorilla vs Bear, Colors, Wonderland, Indie Shuffle m.fl. Den 24. januar udgiver hun ep’en *Vanilla Shell,* hvor hendes kompositioner fletter opløftende korarrangementer, akustiske instrumenter som bratsch, tværfløjte og båndløs bas ind i et maskinelt og syntetisk univers. Sangenes struktur overrasker og tager lytteren med på catchy afveje fra traditionel popmusik.

Reeperbahn Festival ligger i Hamborg, hvor almindelige musikfans samt musikbranchefolk valgfarter til i slutseptember. Her leder branchen efter nye talenter at arbejde med og the next big thing.

Festivalen besøges af ca. 50.000 publikummer og 6.000 musikbranchefolk fra pladeselskaber, forlag, bookingbureauer etc. Og i 2020 er der altså et ekstra fokus på dansk musik.   
 **Fakta om koncerten:**Verden Venter: Drew, Calby, Boundaries + Molina (DK)  
Lørdag d. 25. januar kl. 20.00  
Lille VEGA, Enghavevej 40, 1674 København V  
Billetpris: 150 kr. + gebyr  
Billetsalget starter i dag via vega.dk og Ticketmaster.